Frederikshavn Kommune bakker kampagne op om affaldsindsamling på landsplan.

Affald d. 13. april Tusindvis af danskerne drager den 13. april på affaldsindsamling over hele landet. Bag indsamlingen står Danmarks Naturfredningsforening. Lokalt vil vi i Park & Vejforsyningen gerne støtte op om denne kampagne. Årlig indsamling for fjerde gang Affaldsdynger i naturen, cigaretskod på gaderne og tomme øl- og sodavandsdåser langs de danske veje. Danskerne er ved at lade naturen og byerne gå til i affald. Derfor kalder Danmarks Naturfredningsforening til den årlige affaldsindsamling for 4. år i træk. Sidste år deltog 33.000 indsamlere, og at dømme på tilmeldingerne indtil nu er opbakningen fra danskerne også i år enorm. - Det er dejligt, at danskerne også i år bakker så talstærkt op om indsamlingen. Det er også et signal til de desværre alt for mange skovsvin og andre egoister, der bruger vores natur og gader som skraldespand og askebæger. Det er utroligt, hvad folk kan finde på at svine naturen til med, siger Ella Maria Bisschop-Larsen, præsident i Danmarks Naturfredningsforening. Mød op I Frederikshavn kommune mødes man følgende steder for at samle ind: Skagen: Butterstien ved Skagen Odde Naturcenter Frederikshavn: Hos Forsyningen, Knivholtvej 15 Sæby: P.pladsen ved Superbrugsen, Chr. Pedersensvej 4 Alle steder er mødetidspunktet kl. 13.00. Alle er velkomne, også selv om man ikke er medlem af DN. Det er ikke nødvendigt at melde til, man møder bare op. Alt det indsamlede affald bliver bagefter afhentet af Park & vejforsyningen. Sidste år blev, der i hele landet indsamlet mere end 187 tons affald og 177.489 dåser. Derfor er der brug for mange hænder til at få bugt med affaldet i naturen og i byerne. Så vi håber, at rigtig mange vil møde op for at gøre forårsrent i naturen, siger Grøn Guide Hanne Lauritsen fra Park og Vejforsyningen.